Stesen keretapi Senawang

Stesen komuter Senawang ialah sebuah stesen kereta api komuter yang terletak di Senawang, Negeri Sembilan. Stesen ini hanya mempunyai satu jenis perkhidmatan tren iaitu KTM Komuter Laluan Batu Caves–Pulau Sebang/Tampin. Sejarah Stesen asal Asalnya, terdapat sebuah stesen lama pada laluan kereta api Pantai Barat yang turut menjadi salah perhentian utama bagi jajaran Keretapi Negeri-Negeri Melayu Bersekutu (FMSR). Naik taraf Stesen tersebut kemudiannya telah digantikan dengan sebuah stesen baharu yang lebih besar dan canggih. Ia dibuka pada 14 Mei 2011, serentak dengan pembukaan stesen Sungai Gadut serta pengenalan perkhidmatan komuter ulang-alik laluan Seremban–Sungai Gadut (SSG). Sempena pembukaannya, KTMB telah menawarkan 7 hari perjalanan percuma bermula pada tarikh tersebut sehingga 20 Mei 2011. Perkhidmatan komuter Pada 10 Oktober 2015, KTMB telah melanjutkan perkhidmatan ulang-alik komuter SSG ke arah selatan sehingga ke Gemas, sejurus selesainya Projek Landasan Berkembar Elektrik (PLBE) Seremban–Gemas. Perkhidmatan ini merupakan perintis kepada laluan komuter sektor selatan. Pelancaran perkhidmatan ini juga menandakan perkhidmatan KTM Komuter terpanjang di Malaysia ketika itu, iaitu antara stesen Tanjung Malim di utara dan stesen Gemas. Laluan ini kemudiannya mengalami perubahan berkuat kuasa 15 Disember 2015. Bagi laluan Seremban, terminal utaranya diubah daripada Tanjung Malim kepada Batu Caves, dan laluan tersebut dikenali sebagai Batu Caves–Gemas. Walau bagaimanapun, perkhidmatan tersebut tidak kekal lama apabila KTMB memaklumkan penamatan operasi ulang-alik di stesen Batang Melaka dan Gemas, manakala stesen Pulau Sebang/Tampin dijadikan stesen akhir laluan tersebut bermula 20 Jun 2016. Laluan tersebut telah dikenali sebagai Batu Caves–Pulau Sebang/Tampin sehingga ke hari ini. Rujukan